Na Maputo ry ons toe Krokodilbrug toe. Soos julle almal natuurlik weet is Krokodilbrug maar sowat 10 km van die Mosambiek grenspos af.
Des te meer is dit gepas dat ek dan die Frelimo strydkreet gebruik. Want hy gaan aan.
Die stryd om die mik en druk kamera te bemeester. Dit is erg. Vandag weer staan ek langs 'n ou en fotos neem. Hy met 'n Canon D7 en ek met die mik en druk. Frustrasie.
Tog, ek is bly ek het een van die heel goedkoopste mik en druk modelle gekoop, en nie 'n veel duurder hibried nie. Die "hybrids" is die modelle met die gesplete persoonlikheid, hulle weet nie of hulle 'n volwaardige refleks kamera wil wees, en of hulle 'n mik en druk wil wees nie. Ek sou die hel in gewees het vir myself as ek 'n hibried gekoop het want dan was my spaarplan vir die goeie refleks kamera nog verder agteruit as wat dit tans is.
Hier is my wildtuin resultate.
Die eerste leeufoto is geneem met die zoom so driekwart uit. In gewone 35 mm terme is dit 280 mm, maar o weë, die sluiterspoed is net een 20 ste van 'n sekonde!
Dit is 'n onmoontlike situasie, en daarom is alles geblur……
Soos julle kan sien kyk die leeus na iets.
Dit is 'n renoster, hy is dors, en die leeus lê tussen hom en die water.
Die leeus staan op, en gee pad. Die foto is nog erger geblur, want ek het verder uitgezoom. Na die ekwivalent van 400 mm …. maar die sluiterspoed het outomaties afgeskaal na een fokken dertiende van 'n sekonde. Hou verder in gedagte dat 1. die opgewondenheid hoog was en 2. ek aan bewerasies gelei het ….. die ontrekking simptome van die vorige nag se gefuif.
Nou hoe de hel moet 'n mens 'n mik en druk mooi steady hou, die ding is nie eintlik ergonomies ontwerp nie, die korrel meganisme is 'n klein beeldskermpie agter op die kameratjie, en selfs superman sal sukkel om op 400 mm met 'n 13 de sekonde sluiterspoed 'n skerp foto te neem.
So die foto is wat dit is. Ek sou dit weggegooi het, maar ek kan nie, want hoe anders gaan mens die storie vertel sonder die foto?
Anyway, die kamera kan darem soms ook beter fotos neem. Veral as lekker groot olifante sommer naby die kar kom staan.
Die tegniese spesifikasies vir die foto is 120 mm zoom, en 'n 60ste sekonde sluiterspoed.
'n 60 ste van 'n sekonde is die stadigste sluiterspoed( teoreties) waarop die gemiddelde ou 'n kamera stil genoeg kan hou om 'n redelike foto te neem. So ek is nog nie gelukkig met die foto nie, want die kamera was op verkeerde verstelling. Hier sou ek ten minste 'n 250 ste wou gehad het om die foto vlymskerp te kry.
Okay net om die situasie van hierdie olifant foto bietjie te verduidelik : Ek sit aan die bestuurderskant, maw weg van die venster af. Hier neem ek die foto met die kamera volledig ingezoom ( maw wyd) van my maat Karel wat die olifant met sy Canon D 5 afneem. Nou ewe skielik is die sluiterspoed 'n 500ste van 'n sekonde en die lens is op 'n wyehoek verstelling van 28 mm.
Al hierdie baie akkurate tegniese inligting word deur die kameratjie se eie ou blikbreintjie verskaf, saam met goed soos die datum en tyd waarop die foto geneem is en so aan. Die enigste manier waarop ek die kamera verstellings kan manipuleer, is om oor te skakel na ander geprogrameerde modusse toe : bv. sonsondergang, of portret, of sport, of landskap ensovoorts.
Lyk my ek gaan amper aanmekaar op die "sport" modus moet afneem, want "outomaties" en "landskap" werk nie vir my reg nie.